ZRUŠENÉ všeobecne záväzným nariadením č. 9/2004.

Všeobecne záväzné nariadenie
hlavného mesta Slovenskej republiky Bratislavy
č. 1/1991
z 30. októbra 1991
o sprievodcovskej činnosti na území hlavného mesta Slovenskej republiky Bratislavy
Mestské zastupiteľstvo hlavného mesta Slovenskej republiky Bratislavy podľa § 11 ods. 5 písm. a) zákona Slovenskej národnej rady č. 377/1990 Zb. o hlavom meste Slovenskej republiky Bratislave v znení neskorších právnych predpisov sa uznieslo na tomto všeobecne záväznom nariadení:

§ 1
Sprievodcovská činnosť
(1) Sprievodcovskou činnosťou podľa tohto všeobecne záväzného nariadenia (ďalej len „nariadenie“) sa rozumie poskytovanie odborného výkladu o Bratislave, ktorý uskutočňuje sprievodca skupinám alebo jednotlivcom za odmenu.
(2) Sprievodcovskú činnosť na území hlavného mesta SR Bratislavy (ďalej len „hlavné mesto“) môžu vykonávať sprievodcovia na základe oprávnenia vydaného vo forme preukazu Magistrátom hlavného mesta Slovenskej republiky Bratislavy (ďalej len „magistrát“).
(3) Právnické a fyzické osoby oprávnené k podnikateľskej činnosti podľa osobitných predpisov1), ktoré majú v predmete svojej činnosti vykonávanie sprievodcovskej činnosti, môžu túto činnosť na území hlavného mesta vykonávať len sprievodcami oprávnenými na to podľa tohto nariadenia.
(4) Sprievodcovskou činnosťou podľa tohto nariadenia nie je činnosť vykonávaná pracovníkmi múzeí, galérií, výstav a iných kultúrno-osvetových zariadení, ak ju vykonávajú na svojom pracovisku.

§ 2
Sprievodca
Sprievodcom môže byť štátny občan Českej a Slovenskej Federatívnej Republiky alebo cudzinec majúci povolenie na pobyt v Českej a Slovenskej Federatívnej Republike, ktorý:
a)	dovŕšil 18 rokov,
b)	je zdravotne spôsobilý na vykonávanie sprievodcovskej činnosti,
c)	má odbornú spôsobilosť na vykonávanie sprievodcovskej činnosti,
d)	je bezúhonný.

§ 3
Odborná spôsobilosť
(1) Odbornou spôsobilosťou podľa tohto nariadenia sa rozumie súhrn vedomostí a praktických skúseností nevyhnutných pre riadne vykonávanie sprievodcovskej činnosti.
(2) Odborná spôsobilosť sa získava prípravou a overuje skúškou.

§ 4
Príprava
(1) Prípravu uchádzačov na vykonávanie sprievodcovskej činnosti (ďalej len „uchádzač“) zabezpečuje Bratislavská informačná a propagačná služba odborným školením - kurzom. Obsahovú náplň kurzu a jeho rozsah schvaľuje magistrát.
(2) Výber uchádzačov do kurzu vykonáva príjímacia komisia.
(3) Absolvovanie kurzu je pre vybraných uchádzačov povinné.

§ 5
Prijímacia komisia
(1) Prijímacia komisia posudzuje, či má uchádzač základné predpoklady na vykonávanie sprievodcovskej činnosti; v pochybnostiach o zdravotnej spôsobilosti uchádzača môže s jeho súhlasom žiadať predloženie lekárskeho posudku o jeho zdravotnom stave vo vzťahu k vykonávaniu sprievodcovskej činnosti.
(2) Prijímacia komisia je najmenej trojčlenná a uznáša sa väčšinou hlasov. Predsedu a ostatných členov komisie vymenúva a odvoláva magistrát na návrh Komisie kultúry Mestského zastupiteľstva hlavného mesta Slovenskej republiky Bratislavy.
(3) Posúdenie prijímacej komisie je pre Bratislavskú informačnú a propagačnú službu záväzné.
(4) Členovia prijímacej komisie sú za svoju činnosť odmeňovaní podľa platných predpisov.

§ 6
Skúška
(1) Odborná spôsobilosť uchádzača sa overuje skúškou, ktorú organizuje a zabezpečuje Bratislavská informačná a propagačná služba. Skúška sa koná po absolvovaní kurzu pred skúšobnou komisiou.
(2) Vecná náplň skúšky musí zodpovedať špecifickému zameraniu sprievodcovskej činnosti. Pozostáva z teoretickej a praktickej časti, ktoré sa týkajú poznania dejín a súčasnosti Bratislavy a jej kultúrnych pamiatok, prírodných hodnôt, dejín umenia a prehľadu o dejinách Slovenska a Česko-Slovenska.
(3) Výsledok skúšky sa hodnotí stupňami vyhovel alebo nevyhovel. O priebehu skúšky vyhotoví skúšobná komisia záznam, v ktorom sa uvedú otázky, hodnotenie odpovedí a výsledok skúšky.

§ 7
Skúšobná komisia
(1) Skúšobná komisia je päťčlenná. Predsedu a ostatných členov komisie vymenúva a odvoláva magistrát.
(2) Na prijatie rozhodnutia skúšobnej komisie je potrebná prítomnosť predsedu a najmenej dvoch ďalších členov komisie. Komisia sa uznáša väčšinou hlasov prítomných jej členov. V prípade rovnosti hlasov je prijatý návrh, za ktorý hlasoval predseda.
(3) Práva a povinnosti skúšobnej komisie, ako aj spôsob vykonávania a hodnotenia skúšok upravuje skúšobný poriadok Bratislavskej informačnej a propagačnej služby, ktorý schvaľuje magistrát.
(4) Členovia skúšobnej komisie sú za svoju činnosť odmeňovaní podľa platných predpisov.

§ 8
Výsledok skúšky
(1) Výsledok skúšky oznámi skúšobná komisia uchádzačovi do 3 dní po jej skončení.
(2) Uchádzačovi, ktorý pri skúške vyhovel, odovzdá magistrát do 14 dní od dňa skúšky preukaz a prepožičia mu odznak sprievodcu.
(3) Ak uchádzač pri skúške nevyhovel, môže skúšku opakovať. Termín skúšky určí Bratislavská informačná a propagačná služba tak, aby sa opakovaná skúška konala najneskôr do jedného roka od dňa neúspešnej skúšky.

§ 9
Preukaz a odznak sprievodcu
(1) Preukaz oprávňuje jeho držiteľa vykonávať na území hlavného mesta sprievodcovskú činnosť.
(2) Preukaz obsahuje najmä:
a)	osobné údaje držiteľa a jeho fotografiu,
b)	jazyky, v ktorých je oprávnený sprievodcovskú službu vykonávať,
c)	dátum vydania preukazu a dobu jeho platnosti,
d)	pečiatku magistrátu a podpis.
(3) Doba platnosti preukazu je 5 rokov.
(4) Odznak sprievodcu obsahuje nápis „Vlastivedný sprievodca“, zobrazenie erbu Bratislavy a evidenčné číslo sprievodcu. Odznak sa prepožičiava na dobu platnosti preukazu.
(5) Sprievodca je povinný pri vykonávaní sprievodcovskej činnosti mať pri sebe preukaz a byť viditeľne označený odznakom sprievodcu.

§ 10
Overovacie skúšky
(1) Sprievodca po uplynutí platnosti jeho preukazu je povinný vykonať overovaciu skúšku alebo preukaz a odznak sprievodcu vrátiť.
(2) Po úspešnom vykonaní overovacej skúšky podľa odseku 1 magistrát platnosť preukazu predĺži o ďalších 5 rokov, v opačnom prípade preukaz a odznak sprievodcovi odníme.
(3) Overovaciu skúšku je povinný vykonať i sprievodca, u ktorého kontrolný orgán (§ 11 ods. 2) zistil nedostatky pri výkone sprievodcovskej činnosti. Do doby úspešného vykonania overovacej skúšky sprievodca nie je oprávnený vykonávať sprievodcovskú činnosť a je povinný preukaz a odznak sprievodcu odovzdať kontrolnému orgánu na uschovanie v Bratislavskej informačnej a propagačnej službe.
(4) Po úspešnom vykonaní overovacej skúšky podľa odseku 3 Bratislavská informačná a propagačná služba preukaz a odznak sprievodcovi vráti, v opačnom prípade si ich ponechá.
(5) Pre overovacie skúšky platia primerane ustanovenia § 6 až 8.

§ 11
Evidencia a kontrola sprievodcov
(1) Evidenciu sprievodcov, preukazov a odznakov vedie Bratislavská informačná a propagačná služba.
(2) Kontrolu a dohľad nad vykonávaním sprievodcovskej činnosti vykonávajú odborne spôsobilí pracovníci podľa § 6 (kontrolné orgány) na základe poverenia vydaného magistrátom.
(3) Kontrolný orgán je oprávnený odňať sprievodcovi preukaz a odznak sprievodcu, ak zistí vážne nedostatky pri výkone jeho sprievodcovskej činnosti.

§ 12
Úhrada za kurz a skúšky
(1) Za účasť na kurze a za skúšky vyberá Bratislavská informačná a propagačná služba od ich účastníkov úhradu.
(2) Úhrada za účasť na kurze (kurzovné) je splatná do 7 dní od dňa oznámenia uchádzačovi, že bol do kurzu prijatý. Úhrada za skúšku je splatná do 14 dní od dňa oznámenia termínu jej konania.
(3) Sadzby úhrad na základe vyčíslenia výšky a štruktúry vlastných nákladov a kalkulácie určuje Bratislavská informačná a propagačná služba po ich predchádzajúcom schválení magistrátom.

§ 13
Pokuty
(1) Sprievodca, ktorý vykonáva sprievodcovskú činnosť bez oprávnenia podľa tohto nariadenia, dopúšťa sa priestupku proti poriadku v správe hlavného mesta, za ktorý možno uložiť pokutu do 1000 Kčs a v blokovom konaní do 500 Kčs.2)
(2) Právnickej osobe, ktorá vykonáva sprievodcovskú činnosť sprievodcami, ktorí nemajú oprávnenie podľa tohto nariadenia, môže primátor hlavného mesta uložiť pokutu do 200 000 Kčs.3)

§ 14
Výnimky
Magistrát môže v odôvodnených prípadoch na odporúčanie Bratislavskej informačnej a propagačnej služby povoliť vykonanie skúšky podľa § 6 až 8 bez absolvovania odborného školenia - kurzu.

Prechodné a záverečné ustanovenia
§ 15
Preukazy vlastivedného sprievodcu vydané pred účinnosťou tohto nariadenia, ktorých platnosť ku dňu účinnosti tohto nariadenia neuplynula, sa považujú za preukazy vydané podľa tohto nariadenia.

§ 16
Zrušuje sa nariadenie Národného výboru hlavného mesta Slovenskej socialistickej republiky Bratislavy č. Kult. 456/6-1364/74 o sprievodcovskej činnosti na území hlavného mesta Slovenskej socialistickej republiky Bratislavy.

§ 17
Toto nariadenie nadobúda účinnosť 1. decembra 1991.

Peter Kresánek v. r.
primátor